Bestyrelsen bag bølgekraftselskabet Dexawave, som har et anlæg i Hanstholm, har indgivet konkursbegæring.

Bølgeenergiselskabet Dexawave A/S, der hører hjemme i Holsterbro, men som den seneste tid har afprøvet sit anlæg i havet ved Hanstholm, har nu indgivet en konkursbegæring. Det skriver Metal Supply. Det er ellers ikke mere end et halvt år siden, at Vækstfonden valgte at skyde 10 mio. kr. i Dexawave-projektet, men det beløb har bestyrelsen ikke formået at matche hos private investorer. I alt manglede der ca. 20 mio. kr. i bestræbelserne på at kunne konstruere et anlæg i fuld skala, som var næste skridt i udviklingsarbejdet. Allerede for en måned siden blev de ansatte afskediget for at spare på administrationsomkostningerne, og siden har også Dexawave's lokaler stået tomme. Selskabets bølgekraft-anlæg i skala 1:5 har ligget i Hanstholm Havn, hvor det har været til serviceeftersyn, og det vil nu indgå i konkursboet. Mødet i Skifteretten er berammet til 30. august, og herefter er det op til kurator, hvad der skal ske med Dexawave.